VIIENDA KOOSSEISU

MÄÄRUS

Haapsalu,		30. november 2007 nr 
								Eelnõu

Lääne Maakonna Keskraamatukogu 
kasutamise eeskirja ja teavikute tasuta
võõrandamise ja müümise korra kinnitamine

Määrus kehtestatakse rahvaraamatukogu seaduse § 13 lg 2, § 16, kohaliku omavalitsuse korralduse seaduse § 22 lg 1 p 37 Haapsalu põhimääruse § 12 lg 1 p 43 alusel

§ 1. Kinnitada „Lääne Maakonna Keskraamatukogu kasutamise eeskiri“ (lisatud).

§ 2. Kinnitada „Teavikute tasuta võõrandamise ja müümise kord“ (lisatud).

§ 3. Linnavolikogu kantseleil teha määrus teatavaks Lääne Maakonna Keskraamatukogule.

§ 4. Määrus jõustub kolmandal päeval peale avalikustamist.

Arder Väli
Volikogu esimees

Kinnitatud
Haapsalu Linnavolikogu 
30.11.2007.a määrusega nr 

LÄÄNE MAAKONNA KESKRAAMATUKOGU KASUTAMISE EESKIRI

1.	Üldsätted
1.1.	Lääne Maakonna Keskraamatukogu (edaspidi: raamatukogu) kasutamise eeskiri sätestab raamatukogu teeninduse korralduse ning lugejate õigused ja kohustused, mis tehakse teatavaks igale lugejale.
1.2.	Käesolevas eeskirjas sisalduvad mõisted:
1.2.1 teavik – ükskõik, millisel kujul jäädvustatud infokandja, mida vormile ja tunnustele vaatamata võib käsitada iseseisva füüsilise üksusena  (näiteks: raamat, käsikiri, foto, heliplaat vms.);
1.2.2 lugejapilet – raamatukogu poolt kujundatud elektrooniline magnetkaart (lugejapilet), isiku ID-kaart või lugejapilet paberil.
1.3.	Raamatukogu põhiteenused on teavikute kohalkasutus ja kojulaenutus ning üldkasutatava andmesidevõrgu kaudu avalikule teabele juurdepääsu võimaldamine. Raamatukogu põhiteenused on tasuta.
1.4.	Üldkasutatava andmesidevõrgu kaudu avalikustatud teabega tutvumiseks võimaldatakse teabe taotlejal kasutada arvutit. Kui sellele teabele soovib juurdepääsu rohkem isikuid, kui raamatukogu suudab teenindada, eelregistreeritakse soovijad.
1.5.	Arvutite kasutamist raamatukogus reguleerib direktori käskkirjaga kinnitatud internetitöökoha ja wifi leviala kasutamise eeskiri.
1.6.	Raamatukogu osutab lisaks põhiteenustele tasulisi teenuseid (näiteks: valguskoopiate tegemine, printimine, teavikute laenutamine posti teel jms.) Tasuliste teenuste hinnakirja kinnitab Haapsalu Linnavalitsus.
1.7.	Koopiate valmistamist ja audio-videoteavikute laenutamist raamatukogus reguleerib Autoriõiguse seadus.

2. Lugejaks registreerimine
2.1.	Isik, kes soovib teavikuid koju laenutada, peab end registreerima raamatukogu lugejaks. 
2.2.	Lugejaks registreerimisel täidab lugeja registreerimislehe ja esitab isikut tõendava dokumendi. Lugeja tõendab allkirjaga oma isikuandmete õigsust ning kohustust täita raamatukogu kasutamise eeskirja. Lugeja poolt eeskirja täitmata jätmisel on raamatukogul õigus avaldada isikuandmed, sh isikukood, kolmandatele isikutele.
2.3.	Alla 15aasta vanuseid lapsi registreeritakse lugejaks isikut tõendava dokumendi või õpilaspileti ja lapsevanema või hooldaja kirjaliku käenduse alusel. Ühekordselt vormistatud käendus kehtib raamatukogus kuni lapse 18aastaseks saamiseni. 
2.4.	Registreerimislehel olevad andmed: perekonna- ja eesnimi, isikukood, sünnidaatumid, elukoha aadress(id), e-posti aadress, telefoninumber, õpilastelt ja üliõpilastelt õppeasutuse nimi, kantakse integreeritud raamatukogusüsteemi Urram, mida kasutatakse lugeja tuvastamiseks, raamatukogu poolt pakutavate teenuste osutamiseks ja statistilise analüüsi tegemiseks.
2.5.	Kojulaenutamine toimub isikliku lugejapileti või ID-kaardi alusel, mille andmed vormistatakse lugejapiletina.
2.6.	Raamatukogu elektroonilise lugejapileti eest tuleb tasuda Haapsalu Linnavalitsuse kehtestatud hinnakirja alusel. Põhikoolide õpilased, pensionärid ja invaliidid saavad soodustust staatust tõendava dokumendi alusel. Eelkooliealised lapsed saavad lugejapileti tasuta.
2.7.	Lugeja esitab lugejapileti või ID-kaardi nii teaviku koju laenutamisel kui tagastamisel. Lugejapiletit on keelatud edasi anda teisele isikule kasutamiseks. Isikuandmete muutumisest või lugejapileti kaotamisest tuleb teatada raamatukogule.
2.8.	Väljaspool Lääne maakonda elavatelt lugejatelt  võib raamatukogu võtta teavikute kojulaenutamisel tagatist. Tagatise võtmise ja tagastamise korra kehtestab linnavalitsus.

3.	Teavikute kasutamise kord
3.1.	Lugejal on õigus laenata korraga 4 teavikut tagastamistähtajaga 21 kalendripäeva ja lasteosakonnas 14 kalendripäevaks.
3.2.	Koju laenutatud raamatute tagastamistähtaega võib lugeja soovil pikendada, juhul kui sellele raamatule ei ole nõudlust. Tagastamistähtaega pikendatakse 2 korda. 
3.3.	Uudiskirjandusele ja suure nõudlusega teavikutele võib raamatukogu määrata lühema tagastamistähtaja. Lühema laenutustähtajaga teavikute tagastamistähtaega ei pikendata.
3.4.	Lugejal on võimalus registreerida end suure nõudlusega teavikute laenamiseks järjekorda. Teaviku saabumisel teavitatakse lugejat elektronposti või telefoni teel. Kui lugeja raamatule kolme päeva jooksul järele ei tule, laenatakse see järjekorras järgmisele soovijale.
3.5.	Raamatukogu laenutab teavikute ainueksemplare, erilise väärtusega raamatuid, perioodikaväljaandeid ning heli- ja videosalvestusi kasutamiseks  raamatukogu lugemissaalides.
3.6.	Lugeja soovil reserveeritakse talle vajalik õppe- ja teaduskirjandus. Soovijale teatatakse raamatu saabumisest elektronposti või telefoni teel. Kui lugeja raamatule kolme päeva jooksul järele ei tule, laenatakse see järjekorras järgmisele soovijale.
3.7.	Lugeja soovil ja kulul tellitakse meie raamatukogus puuduv õppe- ja teaduskirjandus teistest raamatukogudest.
3.8.	Haapsalu linna elanikele, kes tervisliku seisundi tõttu (eakad, liikumispuudega inimesed jmt.) ei ole võimelised ise raamatukogu külastama, korraldab raamatukogu nende soovil tasuta koduteeninduse.

4.	Lugeja vastutus
4.1.	Lugeja kannab materiaalset vastutust tema kasutuses olevate teavikute, tehnikavahendite ja muu inventari eest.
4.2.	Teaviku rikkumisest või rikutud teaviku avastamisest teavitada raamatukoguhoidjat.
4.3.	Lugeja on kohustatud tagastama laenutatud teavikud tagastamistähtaja jooksul. Kui lugeja ei tagasta laenatud teavikut tähtpäevaks, nõuab raamatukogu viivitatud aja eest tasu (viivist) Haapsalu Linnavalitsuse kehtestatud hinnakirja alusel.
4.4.	Kalendrikuu esimene tööpäev on viivisevaba. Sel päeval tagastatud teavikutele kehtinud viivise annuleerib raamatukoguhoidja.
4.5.	Kaotatud või rikutud teaviku peab lugeja asendama kas sama raamatu uue eksemplariga, raamatuga võimalike asendusraamatute nimekirjast, mis on koostatud raamatukogutöötajate poolt või tasuma selle hinna kuni kümnekordses suuruses. Enne 1992.a. ilmunud raamatu hind on 50 krooni.
4.6.	Kui lugeja ei ole laenutatud teavikuid tagastanud tagastamistähtajaks, siis  saadab raamatukogu lugejale kolme kuu jooksul kas posti, elektronposti või telefoni teel kolm meeldetuletust.
4.7.	Raamatukogu annab lugejale meeldetuletustes tähtaja raamatute tagastamiseks ja viivise tasumiseks.  
4.8.	Raamatukogu poolt kolme kuu jooksul lugejale saadetud meeldetuletustes esitatud nõuete täitmata jätmise korral on Haapsalu Linnavalitsusel õigus teha lugejale ettekirjutus tähtpäevaks maksmata summa tasumiseks koos sundtäitmise algatamise hoiatusega ettekirjutuse täitmata jätmise korral. Hoiatuses märgitud tähtaja jooksul ettekirjutuse täitmata jätmise korral on Haapsalu Linnavalitsusel õigus anda ettekirjutus sundtäitmiseks täitevmenetluse seadustikus sätestatud korras. Alla 18aastase lugeja puhul esitatakse ettekirjutus vanematele või hooldajatele. 
4.9.	Haapsalu Linnavalitsus võib punktis 4.8 nimetatud pädevuse anda valla- või linna ametiasutusele või ametiasutuse hallatavale asutusele.

5. Raamatukogu sisekord
5.1.	Raamatukogus peab lugeja säilitama korda ja vaikust ning kasutama teenuseid viisil, mis ei häiriks teisi lugejaid ega kahjustaks raamatukogu vara.
5.2.	Raamatukogu teenindussaalide külastaja tagab, et ei tema ega temaga kaasas olevad isikud ei häiri teisi külastajaid.
5.3.	Raamatukogu ruumidesse on keelatud tuua jalgrattaid, loomi ning määrivaid, lehkavaid või ohtlikke aineid. Silmanähtavalt määrdunud ja joobes külastajaid ei teenindata.
5.4.	Raamatukogul puudub pakihoiuteenus, isiklikud asjad on külastaja omal vastutusel.
5.5.	Ettepanekuid, arvamusi ja pretensioone võib esitada raamatukogus kohapeal, e-teeninduse kaudu raamatukogu veebilehel või telefoni teel. 

Kinnitatud
Haapsalu Linnavolikogu 
30.11.2007.a määrusega nr 

Teavikute tasuta võõrandamise ja müügi kord

1. Reguleerimisala
1.1	Käesolev kord reguleerib Lääne Maakonna Keskraamatukogule (edaspidi raamatukogu) mittevajalike teavikute tasuta võõrandamist ja müüki.
2. Üldalused
2.1	Raamatukogul on lubatud tasuta võõrandada või müüa temale mittevajalikke teavikuid, mille kohta on koostatud kustutusaktid.
3. Teavikute tasuta võõrandamise ja müügi ettevalmistamine
3.1	Tasuta võõrandamisele või müümisele kuuluvate teavikute väljavalimiseks ja hinna kehtestamiseks moodustatakse raamatukogu direktori käskkirjaga komisjon.
3.2	Müügiks väljavalitud teavikutele koostab komisjon akti ja määrab igale teavikule hinna.
3.3	Tasuta võõrandamisele või müümisele määratud teavikusse lüüakse raamatukogutempli peale kustutustempli jäljend ja eemaldatakse vöötkood.
4. Teavikute tasuta võõrandamine ja müümine
4.1	Teavikuid võõrandatakse tasuta või müüakse vahetult raamatukogust füüsilistele või juriidilistele isikutele.
4.2	Teavikute müügist laekunud raha võib kasutada uute teavikute ostmiseks.
4.3	Tasuta võõrandamata või müümata jäänud kustutatud teavikud kuuluvad utiliseerimisele.

SELETUSKIRI
Eelnõule „Lääne Maakonna Keskraamatukogu kasutamise eeskirja ja teavikute tasuta võõrandamise ja müümise korra kinnitamine“

„Lääne Maakonna Keskraamatukogu kasutamise eeskiri“
Rahvaraamatukogu seaduse § 16 kohaselt kinnitab kohaliku omavalitsuse volikogu rahvaraamatukogu kasutamise eeskirjad, milles sätestatakse rahvaraamatukogu teeninduse korraldus, lugejate õigused ja kohustused.
Praegu kehtiv Lääne Maakonna Keskraamatukogu kasutamise eeskiri tuleb viia kooskõlla 01. mail 2007 jõustunud Rahvaraamatukogu seaduse muudatustega. Eeltoodust tulenevalt on otstarbekas kehtestada Lääne Maakonna Keskraamatukogu kasutamise eeskirja uus redaktsioon (edaspidi kasutamise eeskiri).
Olulisemad muudatused võrreldes kehtiva kasutamise eeskirjaga.
Rahvaraamatukogu seaduse §15 lg1 alusel on kasutamise eeskirjades üksikasjalikult kirjeldatud lugejaks registreerimise korda ja rahvaaraamatukogu seaduse §17 alusel lugeja vastutusele võtmist. Raamatukogu üleminek eletroonilisele laenutamisele tingib lugejaandmete sisestamise üle-eestilisse andmebaasi nimega Urram ja elektroonilise statistika pidamise nõude vastavalt Rahvusraamatukogu kehtestaud korrale lähtuvalt standardist.
Raamatukogu kojulaenutamise teenust kasutav lugeja on kohustatud laenutatud teaviku tagastama laenutustähtaja jooksul. Kui lugeja ei tagasta laenatud teavikut tähtpäevaks,  võtab raamatukogu viivitatud aja eest tasu. Tähtpäevaks maksmata summa tasumiseks teeb linnavalitsus lugejale ettekirjutuse koos sundtäitmise algatamise hoiatusega ettekirjutuse täitmata jätmise korral.
Rahvaraamatukogu seaduse §15 lg 6 alusel on raamatukogu kohustatud korraldama tasuta koduteeninduse nende lugejate soovil, kes tervisliku seisundi tõttu ei ole võimelised raamatukogu külastama.

„Teavikute tasuta võõrandamise ja müümise kord“

Rahvaraamatukogu seaduse §13 lg2 alusel kinnitab kohaliku omavalitsuse volikogu raamatukogule mittevajalike teavikute tasuta võõrandamise või müümise korra. 
Kuni 01.05.2007.a. kehtis Kultuuriministri 4.märtsi 1999. a. Määrus nr 9 „Teavikute müügi kord”.
Raamatukogul on lubatud liigses eksemplaarsuses või sisult aegunud või vähese lugejakasutuseta teavikuid oma kogudest võõrandada.
Raamatukogu pakub eelpool toodud põhjustel kogudest kustutatud teavikuid Eesti Hoiuraamatukogule või teistele maakonna raamatukogudele tasuta võõrandamiseks või müümiseks füüsilistele või juriidilistele isikutele.
Teavikute võõrandamiseks või müügihinna kehtestamiseks moodustatakse raamatukogu direktori käskkirjaga komisjon. 

Linnavalitsus teeb ettepaneku eelnõu määrusena vastu võtta.

Talis Vare
Aselinnapea